CELEX: 32018R1637
Language: et
Date: 2018-07-13 00:00:00
Title: Komisjoni delegeeritud määrus (EL) 2018/1637, 13. juuli 2018, millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega järelevaatamisfunktsiooni protseduuride ja omaduste kohta (EMPs kohaldatav tekst)

5.11.2018   
               
               
                  ET
               
               
                  Euroopa Liidu Teataja
               
               
                  L 274/1
               
            
         KOMISJONI DELEGEERITUD MÄÄRUS (EL) 2018/1637,
         13. juuli 2018,
         millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega järelevaatamisfunktsiooni protseduuride ja omaduste kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 5 lõiget 5,
         ning arvestades järgmist:
         
                     (1)
                  
                  
                     Määruse (EL) nr 2016/1011 artikliga 5 on ette nähtud, et võrdlusaluste haldurid loovad alalise ja tulemusliku järelevaatamisfunktsiooni, mida peaks täitma eraldi komitee või mida tuleks täita muude sobivate juhtimisstruktuuride abil.
                  
               
                     (2)
                  
                  
                     Halduritel on õigus luua määruse (EL) 2016/1011 artikli 5 nõuete täitmiseks oma väljaantavatele võrdlustalustele kõige paremini sobiv järelevaatamisfunktsioon. Käesolevas määruses sätestatakse sobivate juhtimisstruktuuride mitteammendav loetelu.
                  
               
                     (3)
                  
                  
                     Kui järelevaatamisfunktsioon usaldatakse välistele sidusrühmadele, võidakse sellega kaasata väärtuslikke teadmisi, lisaks võib nende osalemine suurendada järelevaatamisfunktsiooni tulemuslikkust. Järelevaatamisfunktsiooni sees võivad tekkida huvide konfliktid, mis on tingitud sellest, et selle liikmete huvid on omavahel konfliktis, või mis tulenevad järelevaatamisfunktsiooni liikmete ja nende klientide või muude sidusrühmade suhetest. Selliste konfliktide leevendamiseks tuleks võimaluse korral kaasata turu tervikluse, finantsstabiilsuse, tarbijate, reaalmajanduse ja liikmesriikides majapidamiste ja ettevõtete rahastamise seisukohast kriitilise tähtsusega võrdlusaluste järelevaatamisse sõltumatud liikmed, kellel huvide konfliktid puuduvad. Kuigi käesoleva määruse kohaselt ei ole selliste sõltumatute liikmete olemasolu kohustuslik, peaksid haldurid vastu võtma protseduurid võimalike huvide konfliktide lahendamiseks, nt mitte kaasama liikmeid teatavatesse aruteludesse või mitte andma teatavatele liikmetele hääleõigust.
                  
               
                     (4)
                  
                  
                     Kuna võrdlusaluse väljaandmisega otseselt seotud isikud võivad anda halduri töö jaoks kasulikku teavet, võivad nad osaleda järelevaatamisfunktsiooni töös ilma hääleõiguseta. Hääleõiguseta liikme staatus on asjakohane tagamaks, et haldur ei mõjuta sobimatult järelevaatamisfunktsiooni täitjate otsuseid.
                  
               
                     (5)
                  
                  
                     Järelevaatamisfunktsioon võib sisaldada eripädevusega ja spetsialiseerunud komiteesid eri võrdlusaluste või nende kogumite jaoks või see võib hõlmata mitut eri ülesannetega funktsiooni, kui sobivate teadmistega isikud ei saa kõik osaleda ühes komitees, näiteks kui nad asuvad eri geograafilistes piirkondades. Et lihtsustada järelevaatamise tsentraliseerimist, peab kõnealuste funktsioonide juhtimise eest vastutama üks füüsiline isik või komitee, kes vastutab suhtlemise eest halduri juhtorgani ja pädeva asutusega.
                  
               
                     (6)
                  
                  
                     Mõningate vähem kasutatavate ja vähem manipuleeritavate oluliste võrdlusaluste puhul võib järelevaatamisfunktsiooni täita ka üks füüsiline isik, kui ta saab asjaomaste võrdlusaluste järelevaatamisele pühendada piisavalt aega. Kui järelevaatamisfunktsiooni täidab füüsiline isik, on ta vabastatud teatavatest komiteele kohustuslikest protseduuridest. Kriitilise tähtsusega võrdlusaluste suure kasutamise ja nendega teatavatel juhtudel kaasneda võivate riskide tõttu ei peaks nende järele vaatama füüsiline isik.
                  
               
                     (7)
                  
                  
                     Järelevaatamisfunktsiooni ülesannete täitmiseks peavad liikmetel olema eksperditeadmised mitte ainult võrdlusaluste väljaandmise protsessist, vaid ka alusturust, mida võrdlusalusega tahetakse mõõta. Selliseid teadmisi võidakse saada turul tegutsevatelt sisendandmete esitajatelt ja võrdlusaluste kasutajatelt või reguleeritud andmete esitajatelt. Järelevaatamisfunktsioon võib kasutada sisendandmete esitajate teadmisi, kui võetakse asjakohaseid meetmeid, et tagada huvide konfliktide puudumine, ja kui võrdlusaluste kasutajad on huvitatud võrdlusaluse töökindluse tagamisest. Seepärast on asjakohane, et selliste võrdlusaluste puhul kaalutaks järelevaatamisfunktsiooni liikmetena sisendandmete esitajaid ja võrdlusaluste kasutajaid.
                  
               
                     (8)
                  
                  
                     Järelevaatamisfunktsioon on halduri tasandil huvide konfliktide haldamise oluline vahend, ja et tagada funktsiooni terviklus, peaks olema keelatud saada järelevaatamisfunktsiooni liikmeks isikutel, keda on karistatud finantsteenuseid käsitlevate õigusnormide rikkumise eest (eelkõige seoses manipuleerimise või selle katsega) Euroopa Parlamendi ja nõukogu määruse (EL) nr 596/2014 alusel (2).
                  
               
                     (9)
                  
                  
                     Välised sidusrühmad võivad olla võrdlusalusest huvitatud, kui seda kasutatakse nende turgudel laialdaselt ja nad saavad pakkuda oma teadmisi. Haldurid võivad kehtestada protseduurid, mis võimaldavad välistel sidusrühmadel osaleda järelevaatamisfunktsioonis vaatlejatena.
                  
               
                     (10)
                  
                  
                     Sõltumatuid komiteesid ei ole võimalik täielikult eraldada halduri organisatsioonistruktuurist, kuna halduri tegevust käsitlevad lõplikud otsused teeb juhtorgan ja eraldiseisev komitee võiks teha otsused, võtmata täielikult arvesse selliste otsuste võimalikku negatiivset mõju halduri tegevusele. Et järelevaatamisfunktsioon saaks vaidlustada halduri poolt seoses tema väljaantavate võrdlusalustega tehtud otsused, on kõige parem, kui järelevaatamisfunktsioon kuulub halduri organisatsioonistruktuuri või tema grupi emaettevõtja organisatsioonistruktuuri.
                  
               
                     (11)
                  
                  
                     Et järelevaatamisorgan saaks täita määruse (EL) 2016/1011 kohaseid funktsioone, on oluline, et ta oleks võimeline täielikult hindama ja vaidlustama halduri juhtorgani otsuseid ning et eriarvamuse korral järelevaatamisfunktsiooni seisukohad registreeritaks.
                  
               
                     (12)
                  
                  
                     Järelevaatamisfunktsiooni takistusteta toimimise tagamiseks on vaja protseduure liikmete ja vaatlejate valimise kriteeriumide, huvide konfliktide juhtimise ja juhul, kui järelevaatamisfunktsiooni täidab komitee, vaidluste lahendamise kohta. Võib olla ka muid protseduure, mis on teatavat liiki võrdlusaluste või haldurite puhul järelevaatamisfunktsiooni seisukohast asjakohased ja mida ei ole käesolevas määruses sätestatud, kuid mida on vaja nende võrdlusaluste nõuetekohaseks juhtimiseks. Seepärast võivad haldurid kehtestada alternatiivseid protseduure tingimusel, et need tagavad asjakohase järelevaatamise.
                  
               
                     (13)
                  
                  
                     Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
                  
               
                     (14)
                  
                  
                     ESMA on korraldanud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja tulu ning küsinud arvamust määruse (EL) nr 1095/2010 (3) artikli 37 kohaselt moodustatud väärtpaberituru sidusrühmade kogult.
                  
               
                     (15)
                  
                  
                     Halduritele tuleks anda piisavalt aega, et tagada käesoleva määruse nõuete järgimine. Seetõttu tuleks hakata käesolevat määrust kohaldama kaks kuud pärast selle jõustumist,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Järelevaatamisfunktsiooni koosseis
            
               1.   Järelevaatamisfunktsiooni struktuur ja koosseis peab olema proportsionaalne halduri omandi- ja kontrollistruktuuriga ning üldiselt tuleb need kindlaks määrata vastavalt käesoleva määruse lisas loetletud ühele või mitmele juhtimiskorrale. Haldurid põhjendavad pädevatele asutustele iga sellisest korrast kõrvalekaldumist.
            
            
               2.   Kui võrdlusalus on kriitilise tähtsusega, täidab järelevaatamisfunktsiooni komitee, kuhu kuulub vähemalt kaks sõltumatut liiget. Sõltumatud liikmed on järelevaatamisfunktsiooni täitvad füüsilised isikud, kes ei ole halduriga otse seotud muidu kui järelevaatamisfunktsiooni kaudu ja kellel puudub huvide konflikt eelkõige asjaomase võrdlusaluse tasandil.
            
            
               3.   Järelevaatamisfunktsioon peab koosnema liikmetest, kellel kokku on oskused ja teadmised, mis võimaldavad teha konkreetse võrdlusaluse väljaandmise üle järelevalvet ja vastutada järelevaatamisfunktsiooni täitmise eest. Järelevaatamisfunktsiooni liikmetel peavad olema piisavad teadmised turust või majanduslikust olukorrast, mida võrdlusalus mõõdab.
            
            
               4.   Reguleeritud andmetel põhinevate võrdlusaluste haldurid nimetavad järelevaatamisfunktsiooni liikmeteks nende üksuste esindajaid, mis on loetletud määruse (EL) 2016/1011 artikli 3 lõike 1 punkti 24 alapunktis a esitatud reguleeritud andmetel põhineva võrdlusaluse määratluses, ja vajaduse korral nende üksuste esindajaid, mis esitavad reguleeritud andmetel põhinevate võrdlusaluste arvutamiseks andmeid investeerimisfondide varade netoväärtuse kohta. Kui kõnealuste üksuste esindajad jäetakse järelevalvefunktsioonist välja, peavad haldurid seda pädevatele asutustele põhjendama.
            
            
               5.   Kui võrdlusalus põhineb sisendandmetel ja nende esitajate esindajad või järelevalvealused võrdlusalust kasutavad üksused on järelevaatamisfunktsiooni liikmed, tagab haldur, et huvide konfliktiga liikmete arv ei moodusta lihthäälteenamust ega ületa seda. Lisaks peavad haldurid enne liikmete määramist kindlaks tegema võimalike liikmete ja muude väliste sidusrühmade vahelisest suhtest tulenevad konfliktid ja neid arvesse võtma, eriti neid, mis tulenevad võimalikest huvidest seoses asjaomaste võrdlusalustega.
            
            
               6.   Võrdlusaluse väljaandmisega otse seotud isikud, kes võivad olla järelevaatamisfunktsiooni liikmed, ei tohi omada hääleõigust. Juhtorgani esindajad ei saa olla liikmed ega vaatlejad, kuid järelevaatamisfunktsioon võib neid kutsuda koosolekutel osalema ilma hääleõiguseta.
            
            
               7.   Järelevaatamisfunktsiooni liikmete hulka ei tohi kuuluda isikud, kellele on määruse (EL) nr 596/2014 alusel määratud haldus- või kriminaalkaristusi seoses finantsteenustega, eelkõige seoses manipuleerimise või selle katsega.
            
         
         
            Artikkel 2
            Järelevaatamisfunktsiooni omadused ja paiknemine organisatsioonistruktuuris
            
               1.   Järelevaatamisfunktsioon kuulub halduri või tema grupi emaettevõtja organisatsioonistruktuuri, kuid seisab eraldi juhtorganist ja võrdlusaluse halduri muudest juhtimisfunktsioonidest.
            
            
               2.   Et tagada määruse (EL) 2016/1011 nõuete täitmine, hindab ja vajaduse korral vaidlustab järelevaatamisfunktsioon halduri juhtorgani võrdlusaluste väljaandmisega seotud otsuseid. Ilma et see piiraks määruse (EL) 2016/1011 artikli 5 lõike 3 punkti i kohaldamist, saadab järelevaatamisfunktsioon kõik soovitused võrdlusaluse järelevaatamise kohta juhtorganile.
            
            
               3.   Kui järelevaatamisfunktsioon saab teada, et juhtorgan on tegutsenud või kavatseb tegutseda vastupidiselt järelevaatamisfunktsiooni soovitustele või otsustele, märgib ta selle selgelt järgmise koosoleku protokolli või otsuste registrisse juhul, kui järelevaatamisfunktsioon on loodud vastavalt käesoleva määruse lisas sätestatud kolmandale juhtimisstruktuurile.
            
         
         
            Artikkel 3
            Järelevaatamisfunktsiooni tööd käsitlevad protseduurid
            
               1.   Järelevaatamisfunktsioon on kehtestanud protseduurid vähemalt järgmistes valdkondades:
               
                           a)
                        
                        
                           vastutusvaldkond, regulaarsete koosolekute toimumise sagedus, koosolekute protokollide ja otsuste säilitamine ning regulaarne teabevahetus halduri juhtorganiga;
                        
                     
                           b)
                        
                        
                           liikmete valimise kriteeriumid, sealhulgas kriteeriumid hindamaks võimalike liikmete teadmisi, oskusi ja seda, kas nad saavad panustada piisavalt aega. Kõnealustes kriteeriumides võetakse arvesse eelkõige võimalike liikmete rolli mis tahes muus järelevaatamisfunktsioonis;
                        
                     
                           c)
                        
                        
                           vaatlejate valimise kriteeriumid, kellel võidakse lubada osaleda järelevaatamisfunktsiooni koosolekutel;
                        
                     
                           d)
                        
                        
                           liikmete valimine, ametisse nimetamine, ametist kõrvaldamine ja asendamine;
                        
                     
                           e)
                        
                        
                           vajaduse korral kriteeriumid, mille alusel valitakse järelevaatamisfunktsiooni üldiselt juhtiv või tema tööd koordineeriv isiku või komitee, kes või mis oleks ka kontaktpunktiks halduri juhtorganile ja pädevale asutusele vastavalt mitme komiteega järelevaatamisfunktsioone hõlmavale lisas sätestatud juhtimisstruktuurile;
                        
                     
                           f)
                        
                        
                           liikmete kohta kokkuvõtlike andmete avalikustamine koos huvide konfliktide deklaratsioonidega ning see, milliseid meetmeid on võetud huvide konfliktide leevendamiseks;
                        
                     
                           g)
                        
                        
                           välisliikmete hääleõiguse peatamine otsuste puhul, mis mõjutaksid otseselt nende esindatavate organisatsioonide tegevust;
                        
                     
                           h)
                        
                        
                           liikmete kohustus avaldada kõik huvide konfliktid enne järelevaatamisfunktsiooni koosolekul päevakorrapunkti arutelu ja nende kajastamine koosoleku protokollis;
                        
                     
                           i)
                        
                        
                           liikmete kõrvalejätmine teatavatest aruteludest, millega seoses neil esineb huvide konflikt, ja selle kajastamine koosoleku protokollis;
                        
                     
                           j)
                        
                        
                           juurdepääs kõigile ülesannete täitmiseks vajalikele dokumentidele;
                        
                     
                           k)
                        
                        
                           vaidluste lahendamine järelevaatamisfunktsiooni sees;
                        
                     
                           l)
                        
                        
                           käitumisjuhendi rikkumise korral võetavad meetmed;
                        
                     
                           m)
                        
                        
                           pädeva asutuse teavitamine kõigist sisendandmete esitajate või halduri võimalikest rikkumisest ning kõigist anomaaliatest sisendandmetes või kahtlastest sisendandmetest;
                        
                     
                           n)
                        
                        
                           järelevaatamisfunktsiooni saadud, loodud või arutatud konfidentsiaalse või tundliku teabe nõuetevastase avaldamise ennetamine.
                        
                     
            
               2.   Kui järelevaatamisfunktsiooni täidab füüsiline isik:
               
                           a)
                        
                        
                           lõike 1 punkte e, g, i ja k ei kohaldata;
                        
                     
                           b)
                        
                        
                           haldur määrab alternatiivse sobiva organi või füüsilise isiku, et tagada järelevaatamisfunktsiooni ülesannete pidev täitmine järelevaatamisfunktsiooni eest vastutava isiku puudumise korral.
                        
                     
         
         
            Artikkel 4
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 25. jaanuarist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. juuli 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 171, 29.6.2016, lk 1.
         
            (2)  Euroopa Parlamendi ja nõukogu 16. aprilli 2014. aasta määrus (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ (ELT L 173, 12.6.2014, lk 1).
         
            (3)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
      
      
         
            LISA
            
               Sobivate juhtimisstruktuuride mitteammendav loetelu
            
            
                     
                        1.
                     
                     
                        Sõltumatu järelevalvekomitee, milles on sidusrühmad esindatud tasakaalustatult ja kuhu kuuluvad järelevalvealused võrdlusalust kasutavad üksused, võrdlusaluse jaoks sisendandmete esitajad ja muud välised sidusrühmad, näiteks turu infrastruktuuri korraldajad ja muud sisendandmete allikad, samuti sõltumatud liikmed ja halduri töötajad, kes otseselt ei osale asjaomaste võrdlusaluste väljaandmises või sellega seotud tegevustes.
                     
                  
                     
                        2.
                     
                     
                        Kui haldur ei kuulu täielikult võrdlusaluse jaoks sisendandmete esitajale või järelevalvealustele võrdlusalust kasutavatele üksustele või need ei oma halduri üle täielikku kontrolli ning järelevaatamisfunktsiooni tasandil ei esine huvide konflikte, peab järelevalvekomiteesse kuuluma:
                        
                                    a)
                                 
                                 
                                    vähemalt kaks ilma hääleõiguseta isikut, kes osalevad asjaomaste võrdlusaluste väljaandmises;
                                 
                              
                                    b)
                                 
                                 
                                    vähemalt kaks sellist liiget halduri organisatsiooni muid osi esindavate töötajate hulgast, kes otseselt ei osale asjaomaste võrdlusaluste väljaandmises või sellega seotud tegevustes, või
                                 
                              
                                    c)
                                 
                                 
                                    kui selliseid sobivaid töötajaid ei leidu, vähemalt kaks sõltumatut liiget.
                                 
                              
                  
                     
                        3.
                     
                     
                        Kui võrdlusalus ei ole kriitilise tähtsusega ning välja arvatud juhul, kui selle keerukus, kasutuse ulatus või manipuleeritavus osutavad muule, füüsiline isik, kes on halduri töötaja või mõni muu selline füüsiline isik, kelle teenuseid haldur kasutab või on tema kontrolli all, kes otseselt ei osale ühegi asjaomase võrdlusaluse väljaandmises ja kellel ei ole huvide konflikti, eriti sellist, mis tuleneks võimalikust võrdlusaluse väärtusega seotud huvist.
                     
                  
                     
                        4.
                     
                     
                        Järelevaatamisfunktsioon, mis koosneb mitmest komiteest, millest igaüks vastutab võrdlusaluse, teatavat liiki võrdlusaluste või nende kogumi järelevaatamise eest, tingimusel et üks isik või komitee on määratud vastutama järelevaatamisfunktsiooni üldise juhtimise ja selle töö koordineerimise ning võrdlusaluse halduri juhtorgani ja pädeva asutusega suhtlemise eest.
                     
                  
                     
                        5.
                     
                     
                        Järelevaatamisfunktsioon, mis koosneb mitmest komiteest, millest igaüks vastutab ainult osa järelevaatamisülesannete eest, tingimusel et üks isik või komitee on määratud vastutama järelevaatamise funktsiooni üldise juhtimise ja selle töö koordineerimise ning võrdlusaluse halduri juhtorgani ja pädeva asutusega suhtlemise eest.